Győzedelmes mosoly terül szét az arcomon néma tátogását látva. Nevethetnékem támad attól, hogy sikerült belé fojtanom a szót, mégsem derít a várt jókedvre a tudatlansága, hiszen ez is csak azt bizonyítja, miféle burokban cseperednek fel a nephilimek, milyen keveset sejtenek a való világról. Elítélik, megvetik a mondének életvitelét, mégis mindennél jobban igyekeznek őket megóvni a démonoktól, közben pedig azzal sincsenek tisztában, pontosan mi is az, amiért ilyen keményen harcolnak. A Klávé mindig is mestere volt a manipulációnak, de az irány, amit az utóbbi pár évtizedben felvett, igazán baljóslatú nem csak az árnyvilág, hanem az angyalvérűek számára is.